
ועדת העבודה, הרווחה והבריאות
08/07/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 49>
מישיבת ועדת העבודה, הרווחה והבריאות
יום שני, א' באב התשע"ג (08 ביולי 2013), שעה 12:00
<סדר היום:>
<הצעת חוק קליטת חיילים משוחררים (תיקון - עידוד לימודי הנדסה וטכנולוגיה), התשע"ג-2013, של חברי הכנסת רוברט אילטוב, דוד רותם (פ/868)>
נכחו:

<חברי הוועדה:> 
חיים כץ – היו"ר
שולי מועלם-רפאלי

יעקב מרגי

שמעון סולומון

רינה פרנקל

רוברט אילטוב
<מוזמנים:> 
	גל כהן
	–
	לשכת יועץ משפטי, מערכת הביטחון, משרד הביטחון וצה"ל

	חגי לוין
	–
	סמנכ"ל תכנון, שירות התעסוקה, משרד הכלכלה

	נתנאל מזא"ה
	–
	אגף מדע וקהילה, משרד המדע והטכנולוגיה

	נדב שמיר
	–
	יועץ משפטי, המועצה להשכלה גבוהה

	דניאל באומגרטן
	–
	כהן-רימון-כהן, פורום שירות לאומי אזרחי


<ייעוץ משפטי: >
נועה ברודסקי-לוי
<מנהלת הוועדה:>
וילמה מאור
<רישום פרלמנטרי:>
הילה מליחי
<<הצעת חוק קליטת חיילים משוחררים (תיקון - עידוד לימודי הנדסה וטכנולוגיה), התשע"ג-2013, של חברי הכנסת רוברט אילטוב, דוד רותם (פ/868)>>
<היו"ר חיים כץ:>
צהריים טובים. היום יום שני בשבוע, א' באב, ה-8 ביולי 2013. אני מתכבד לפתוח את ישיבת ועדת העבודה, הרווחה והבריאות. הנושא: הצעת חוק קליטת חיילים משוחררים. אחרי שראינו איך משחררים חיילים, אנחנו מדברים על קליטת חיילים משוחררים. אבל אלו חיילים שסיימו את שירות החובה, או מקסימום שנה אחת של קבע, אני מבין. הצעת החוק עברה דין רציפות? 
<רוברט אילטוב:>
לא. הצעת החוק עברה את כל התהליך מחדש – ועדת שרים, קריאה טרומית. 
<היו"ר חיים כץ:>
והיא באה לפה להכנה לקריאה ראשונה. זו הצעת החוק של חבר הכנסת רוברט אילטוב. 

<רוברט אילטוב:>
ודוד רותם. 

<היו"ר חיים כץ:>
איפה הוא? אני מקריא את אלה שבאים. בדרך כלל נהוג לרשום קבוצה של אנשים על חקיקה, אבל אתה יוזם הרעיון, ואתה עומד מאחורי החוק. ואם אתה עומד מאחורי החוק, ואם דוד רותם, שהוא שותף שלך – אם הוא היה בא, הייתי מקריא אותו. חבר הכנסת רוברט אילטוב, בבקשה, בוא תציג את הצעת החוק.  
<רוברט אילטוב:>
קודם כל, אני מודה לך על כך שיזמת את הדיון בהקדם. כידוע לך, הצעת החוק הזאת אכן עברה את כל התהליך עד השלב הזה בקדנציה הקודמת. לצערנו, הלכנו לבחירות, והחוק נעצר. 
<היו"ר חיים כץ:>
למה לצערנו?

<רוברט אילטוב:>
מההיבט של העברת החוק. 

<היו"ר חיים כץ:>
יש פה שלושה שלא חושבים שזה לצערנו. יש להם רוב. אם לא היו בחירות, הם לא היו יושבים פה עכשיו. אולי הם מתעניינים בחוק, אבל לא כבעלי זכות הצבעה. 
<רוברט אילטוב:>
לשמחתם, הצעת החוק הגיעה לפה בפעם השנייה. אני מקווה מאוד שאנחנו נעלה אותה היום. אנחנו סיכמנו עם ועדת השרים לענייני חקיקה שאנחנו נתאם את המהלך הזה עם שר המדע והטכנולוגיה. לצערי, מספר פעמים הפגישה הזאת נדחתה, כולל היום. לכן, גם אם אנחנו נעביר את החוק, אני אשב אתו בכל מקרה. 
<היו"ר חיים כץ:>
למה היא נדחתה גם היום? יש פה נציג של מדע וטכנולוגיה? 
<נתנאל מזא"ה:>
של המשרד. 

<רוברט אילטוב:>
אני לא יודע למה השר דחה מספר פעמים את הפגישה, לא בגלל הצעת החוק, בגל שיש לו עומס עבודה מטעם המשרד, כך אני מבין. 
<היו"ר חיים כץ:>
מי שר המדע והטכנולוגיה?

<רוברט אילטוב:>
פרי. 

<היו"ר חיים כץ:>
הוא היה עסוק בחיילים משוחררים. 

<שולי מועלם-רפאלי:>
חיילים מגויסים. 

<רוברט אילטוב:>
אני לא חושב שיש לו איזושהי התנגדות כזאת או אחרת לחוק. אני חושב שדווקא מבחינת המשרד הזה, אנחנו נותנים תוספת תקציב ללימודי מדע וטכנולוגיה. לכן אני לא חושב שיש התנגדות עקרונית לחוק. 
<היו"ר חיים כץ:>
מה אומר החוק?

<רוברט אילטוב:>
בחוק חיילים משוחררים יש את הקרן הראשית ואת הקרן המשנית, כאשר בקרן המשנית אין שימוש מכיוון שאין הגדרות מדויקות למה היא מיועדת. בחוק, אנחנו מייעדים את הכסף ללימודי הנדסה וטכנולוגיה. זו מהות החוק, מכיוון שאנחנו חושבים שיש חוסר באנשי מקצוע ברמה גבוהה.
<היו"ר חיים כץ:>
של הנדסה?

<רוברט אילטוב:>
הנדסה וטכנולוגיה, כמובן. יש חוסר. 

<היו"ר חיים כץ:>
במהנדסים?

<רוברט אילטוב:>
במהנדסים. בכל מיני תחומים. 

<היו"ר חיים כץ:>
אני חשבתי שיש חוסר בהנדסאים וטכנאים. 
<רוברט אילטוב:>
גם זה. 

<רינה פרנקל:>
גם. 

<היו"ר חיים כץ:>
למהנדסים יש לימודים קבועים. יש חוסר ענק. 
<רוברט אילטוב:>
גם זה, אבל הקרן הזאת מדברת על לימודים אקדמאיים.
<שולי מועלם-רפאלי:>
חבר הכנסת אילטוב, במידה ואדם הולך ללימודי אקדמיה, אבל של טכנאים או הנדסאים, זה לא יכנס לו - - -
<היו"ר חיים כץ:>
טכנאי לא נחשב אקדמיה. 
<רוברט אילטוב:>
זה לא בתחום הזה.

<שולי מועלם-רפאלי:>
והנדסאי?
<היו"ר חיים כץ:>
גם לא. 

<רוברט אילטוב:>
שם צריך טיפול אחר לגמרי. 

<היו"ר חיים כץ:>
מהנדס הוא אקדמאי. הנדסאי הוא לא אקדמאי. הנדסאי שסיים את לימודיו הוא לא אקדמאי. מהנדס בגיאוגרפיה הוא אקדמאי. 
<רוברט אילטוב:>
אני אומר לכם כהנדסאי, אני לא אקדמאי. 
<היו"ר חיים כץ:>
גם אני הנדסאי אלקטרוניקה, הלימודים בהנדסאות אלקטרוניקה הם הרבה מעבר ללימודי עריכת דין. בטח הרבה מעבר ללימודי גיאוגרפיה. הרבה מעבר. לפחות בקטע המתמטי, של דטרמיננטות, נגזרות, אינטגרליים ודיפרנציאלים. הרבה יותר מעבר ללימודי גיאוגרפיה. אבל זה לא אקדמאי, ולימודי גיאוגרפיה זה אקדמאי. 
<רוברט אילטוב:>
הצעת החוק קובעת שמי שיקבע את הזכאות יהיו השרים הרלוונטיים והתקנות לחוק. הצעת החוק היא מאוד פשוטה. אני מבקש לפתוח את הדיון.  

<היו"ר חיים כץ:>
יש פה מישהו שרוצה להתייחס להצעת החוק? מי אדוני? לפרוטוקול. 
<גל כהן:>
עורך הדין גל כהן, משרד הביטחון, ובין היתר, משמש כיועץ משפטי של "הקרן לקליטת חיילים משוחרים". יש לנו מספר בעיות עם ההצעה הזאת. קודם כל, מבחינה טכנית, מה זה בעצם? מבקשים לתקן פה את סעיף 7א. מה אומר סעיף 7א? הוא מקים קרן בתוך "הקרן לקליטת חיילים משוחררים". שנייה, ניתן הקדמה. יש את "הקרן לקליטת חיילים משוחררים", ובתוך "הקרן לקליטת חיילים משוחררים" פועלות שתי קרנות בנות, נגיד: הקרן לסיוע נוסף, ממנה מתוקצבים לימודי הנדסאים, מה שדיברתם קודם, ולימודים במכינות הקדם אקדמאיות. ויש את הקרן החדשה, הקרן לעידוד לימודי השכלה גבוהה, שזה סעיף 7א, שאותו מבקשים לתקן כאן. זה תיקון חדש יחסית, מלפני שנתיים בערך, התיקון של גילה גמליאל, שאתה בוודאי זוכר אותו, "הקרן לעידוד לימודי השכלה גבוהה". 
<רוברט אילטוב:>
זה גם תיקון שלנו, של דוד רותם ושלי - -
<היו"ר חיים כץ:>
שעבר בוועדה הזאת. 
<רוברט אילטוב:>
- - הייתה הצעה ממשלתית והייתה ההצעה שלנו. ההצעה הממשלתית הייתה זהה להצעה שלנו, כי אנחנו העלינו אותה - - 
<היו"ר חיים כץ:>
ומה קרה אז? למה אם הוא חוקק חוק לפני שנתיים, הוא צריך לבוא ולתקן אותו עכשיו?
<גל כהן:>
אני אסביר. זה לא תיקון. מה שאני רוצה להגיד זה שהתיקון לא מתאים למקום הזה. סעיף 7א הקים את אותה קרן לעידוד לימודי השכלה גבוהה, שהמטרות שלה – אני מקריא מהחוק – הן עידוד חיילים משוחררים ללמוד במוסדות להשכלה גבוהה באזורי סיוע באמצעות מימון בהשתתפות שכר לימוד,  ועידוד חיילים משוחררים המתגוררים באזורי סיוע ללמוד לימודי השכלה גבוהה באמצעות תכניות, כשהקרן הזו קובעת את התכניות האלה. זאת אומרת, סעיף 7א נועד לעודד רכישת השכלה גבוהה באמצעות תכניות, אבל הוא לא עוסק בתחומי לימוד או מקצועות לימוד. הוא לא נכנס לתוכן, הוא נועד לבנות כלי לקידום - - -
<היו"ר חיים כץ:>
כמה כסף יצא מהקרן הזאת בינתיים, במשך שנתיים?
<גל כהן:>
בסביבות 40 מיליון?
<היו"ר חיים כץ:>
יצא?

<גל כהן:>
כן. 

<רוברט אילטוב:>
זה לא נכון. אין להם הגדרה לשימוש בכסף, הם לא - - -
<גל כהן:>
לא, זה לא נכון. שוב, אני מזכיר, הקרן הזאת מיועדת לשתי מטרות. אחת, היא מממנת שכר לימוד לשנה ראשונה במוסדות להשכלה גבוהה בפריפריות. זאת אומרת, כל מי שלומד בפריפריה זכאי לשנה ראשונה מכספי הקרן הזאת. זה המון כסף. אין לי את הנתונים המדויקים, אבל זה המון כסף. 
<רינה פרנקל:>
רק שנה ראשונה?
<גל כהן:>
רק שנה ראשונה. והחלק השני הוא תכניות - - -

<היו"ר חיים כץ:>
למה חוקקת את החוק אם זה נכון מה שהוא אומר?
<רוברט אילטוב:>
קודם כל, אם זה נכון, מה שהוא אומר, למה זה לא עלה בוועדת שרים לענייני חקיקה?

<היו"ר חיים כץ:>
הם לא יודעים. ועדת שרים לענייני חקיקה מתנהלת כמו שוק פרסי. הם לא יודעים, אין פרוטוקולים, אין כלום. הפקידים מנהלים את זה והשרים לא יודעים. 
<שמעון סולומון:>
גם, רק מה שמונח להם על השולחן, מה שמובא להם. 
<יעקב מרגי:>
אתם רוצים עדות מכלי ראשון?

<היו"ר חיים כץ:>
הנה, יש לך עדות מכלי ראשון. הוא היה בוועדת השרים לענייני חקיקה. 

<יעקב מרגי:>
אם בא לראש הוועדה, אז הוא "מתקתק" דיון כמו שצריך. אם לא בא לו, לא. זה לגופם של מציעים לפעמים. זה לא רציני. 
<היו"ר חיים כץ:>
ממש לא. ואם יו"ר ועדת שרים לענייני חקיקה מחליטה – עכשיו זו מחליטה – שהיא לא מקדמת חוק, היא לא תקדם אותו. היא תעשה ועדת בדיקה, כמו החוק לשכר הבכירים במשק. 
<שמעון סולומון:>
אתמול היה דיון בוועדת חקיקה – זה אבסורד – שחוק מסוים בכלל לא יכול לבוא לכנסת.
<היו"ר חיים כץ:>
רוברט, אני מאוד אוהב אותך ואני יחד אתך. תראה מה הבן-אדם אומר. אנחנו נקבע לך עוד דיון, אבל אני רוצה שתשב איתם. אני מכיר אותך, אתה לא רוצה לחוקק סתם דברים שאין בהם צורך. יכול מאוד להיות שהוא צודק. אז אתה תשב אתו, אם לא, אנחנו נעשה דיון נוסף ונאשר לך את זה. בסדר? תשב אתו, תראה לו נתונים - - -
<רוברט אילטוב:>
אולי נשמע עוד התנגדויות, אם יש. 

<היו"ר חיים כץ:>
לא, אין פה. יש את משרד המדע, שבינתיים אולי הם ימצאו זמן לשבת אתך, אחרי שהם גמרו את הסיפור הגדול של גיוס בני הישיבה. 
<רוברט אילטוב:>
שיעבירו לי את הנתונים. 

<היו"ר חיים כץ:>
קיבלתי טלפון היום מתל-השומר, מהקלט. יש שם 740 בני ישיבה שהולכים להתגייס בעקבות חוק גיוס - - -
<יעקב מרגי:>
זה הסיוט של צה"ל. ביום שיבואו לו 1,000 במכה אחת, זה הסיוט של צה"ל. אני אמרתי לגפני – הוא משוגע שהוא התנגד – הוא צריך להגיד כן ולהציף אותם. 
<גל כהן:>
אפשר רק לסיים? 

<היו"ר חיים כץ:>
כן. 

<גל כהן:>
עוד שתי נקודות. נקודה טכנית בקשר לתיקון שמבקשים - - -
<היו"ר חיים כץ:>
בסדר, שב אתו. 
<גל כהן:>
אוקיי, ומבחינה מהותית, כבר היום, התוכניות האלה הן תכניות - - -
<היו"ר חיים כץ:>
שב אתו. יכול להיות שאתה צודק. 

<שולי מועלם-רפאלי:>
המשפט הראשון שלך ייתר את הדבר. אם הוצאתם 40 מיליון שקל - - -
<רוברט אילטוב:>
לא, קודם על הוא לא ייתר את הדבר. 

<היו"ר חיים כץ:>
משרד המדע, יש לך גם משהו להגיד?

<רוברט אילטוב:>
סליחה, כבוד היושב-ראש, קודם כל, הוא לא ייתר את העניין. 
<שולי מועלם-רפאלי:>
לא, הוא לא ייתר את ההצעה, אלא את ההסבר שלו. 
<רוברט אילטוב:>
אני אתקדם עם הצעת החוק. אני חושב שהנושא של לימודי הנדסה וטכנולוגיה הוא חשוב. אם אנחנו נראה שאנחנו פוגעים בקבוצה אחת של אנשים, אנחנו נמצא לה אלטרנטיבה במקום אחר. 
<היו"ר חיים כץ:>
בסדר.

<רוברט אילטוב:>
זה לא אומר שבגלל ששמענו את מה ששמענו, אנחנו נבהלנו ונעצרנו. 
<היו"ר חיים כץ:>
אנחנו לא נבהלים מכלום. מאז שביטלו את הכיסא החשמלי במדינת ישראל, הפסקנו לפחד ולהיבהל. 
<חגי לוין:>
חגי לוין, סמנכ"ל תכנון - - -
<רוברט אילטוב:>
רגע, הוא רצה להוסיף עוד משהו. 

<היו"ר חיים כץ:>
הוא לא רוצה. 

<גל כהן:>
רק להגיד שהכסף הזה ישמש ללימודי הנדסה וטכנולוגיה. 
<היו"ר חיים כץ:>
בסדר, הבנו. 

<רינה פרנקל:>
שאלה, אם אפשר. אני יודעת שהיום משלמים את כל ארבע השנים לאלה שהולכים ללמוד הנדסה. הצבא מממן. האם זה נכון?
<היו"ר חיים כץ:>
עתודאים? זה במסגרת אחרת לגמרי.
<רוברט אילטוב:>
אני לא הבנתי, בסוף הדברים שלו הוא אמר שהכסף הזה הולך בדיוק להנדסה ולטכנולוגיה - -
<גל כהן:>
גם.
<רוברט אילטוב:>
- - אז מה הבעיה? למה הוא מתנגד?

<היו"ר חיים כץ:>
הוא אומר שזה מיותר. אני אשב אתך. הוא אומר למה אתה הולך לחוקק דבר - - - 
<רוברט אילטוב:>
לא, הוא - - -

<היו"ר חיים כץ:>
שב אתו, רוברט, אנחנו נעשה דיון. 

<חגי לוין:>
חגי לוין, סמנכ"ל תכנון בשירות תעסוקה. אני גם מרכז ועדה שנמצאת במשרד הכלכלה שדנה במחסור בכוח אדם מיומן, ועדת יישום. רוברט מלווה את התהליך הזה כבר זמן רב. אני רוצה לומר שני דברים. ברמה הכללית, משרד הכלכלה מאוד - - -
<היו"ר חיים כץ:>
מה זה נוגע לחוק הזה? 
<חגי לוין:>
אני רוצה לחזק את האמירה של רוברט - - -

<היו"ר חיים כץ:>
אתה רוצה גם להביא כסף ממשרד הכלכלה? אם אתה רוצה לבוא לשמחה, תביא מתנה. אתה בא לשמחה חופשי, נותן הצהרות, ואתה לא מביא שקל מהבית. בוא, תשתתף. אתה יודע להביא כסף ממשרד הכלכלה לקרן?
<חגי לוין:>
אני אומר שני דברים. אחד, ועדת העבודה והרווחה – אני שמח שהנושא הזה עולה בוועדה, כי בעיני משרד הכלכלה זה נושא חשוב מאוד - - -
<היו"ר חיים כץ:>
אז תמליץ שייתנו לנו להדליק משואה ביום העצמאות. 
<חגי לוין:>
דבר שני, אנחנו כן עובדים על משהו שגם יכלול נושאים תקציביים. "הקרן לעידוד חיילים משוחררים" היא אחד הכלים. ישנם כלים נוספים. אגב, הנושא הוא נושא שורשי. הוא גם קשור לתהליכי חינוך, חינוך טכנולוגי, ומספר דברים רבים. אני כן אגיד בהקשר של הצעת החוק הזאת, צריך לברר – בזמנו, אני דיברתי עם "הקרן להכוונת חיילים משוחררים", והם העלו את האפשרות – הם לא יישמו את זה בקריטריונים מנהליים – לתעדף את תחומי ההנדסה והטכנולוגיה, ולא בחקיקה ראשית.
<היו"ר חיים כץ:>
מאה אחוז, תודה רבה. יש פה עוד מישהו שרוצה להגיד? מאחר ואף אחר לא רוצה להגיד, תודה רבה, הישיבה נעולה. 

<הישיבה ננעלה בשעה 12:17.>
